钦定古今图书集成/理学汇编/学行典/第111卷 > 陈龙正语录 > 《重刻鹿伯顺先生四书说约序》孙奇逢
## 钦定古今图书集成/理学汇编/学行典/第111卷 > 陈龙正语录 > 《重刻鹿伯顺先生四书说约序》孙奇逢

鹿子伯顺为及门说《四书》，矢口了然，言无滞义，汇为
《说约》，久已梓行。其旨盖取子舆《博学详说》“将以反约”
之意。夫博与约非二也。博原自约出，非博不能约；约
原自博具，非约不为博。是义也，孔子尝言之，颜子亦
身承之。故曾子之修齐治平，一本于诚意；子思之中
和位育，一归于慎独。迨至尧放勋，舜重华，禹平成，博
矣，而一廷授受，执中而已矣。不独帝王，四时行焉，百
物生焉。博莫博于天矣，而维天之命，于穆不已。万古
此，行生也，万古此于穆也，一越其宗，即为畔道。即诸
儒继起，各以所见为发明，如周之“无欲”、程之“主敬”、朱
之“穷理”、陆之本心、王之良心，皆从浩博中体认精微，
所谓“殊途而同归，百虑而一致”，正此说约之旨耳。今
天锡复刻此编于楚，附以《近溪语录》，意谓伯顺之说，
得之阳明最深，而近溪之说与阳明合符。予谓由阳
明而子静，而纯公元公，岂有不符哉？由纯公元公而
颜、曾、思、孟以愬之孔子，岂有不符哉？由孔子而建天
地、质鬼神、考三王、俟后圣，亦岂有不符哉？总之，本诸
身者，是则言无不合，“言合而本诸身者，非即合亦离
也。窃愿学人因伯顺之说，观伯顺之行。”予自丁酉交
伯顺至伯顺丙子之年，盖四十载，深知其为浑成亏
齐得丧一死生之人，故其所说皆躬之所行，未可以
语言文字为融通了晰观也。伯顺生平极服膺朱子，
晚年定论，谓王子为朱子功臣，又何有朱、陆之异，而
约之不合，一哉！天锡定以予为知言。

《吕氏春秋执一》篇“圣人之事，广之则极宇宙，穷日月，
约之则无出乎身者也。”

《申鉴时事》篇：“或曰：‘至德要道约尔，典籍甚富，如而博
之，以求约也。语有之曰：‘有鸟将来，张罗待之’。得鸟者，
一目也。今为一目之罗，无时得鸟矣。道虽要也，非博
无以通矣’。”博其方，约其说。

《杂言》篇“博为盛矣，其正不若约。”

《周易略例明彖篇》“繁而不忧乱，变而不忧惑，约以存
博，简以济众，其唯彖乎！”

杨龟山《语录》：《神考》问伯淳：“王安石何如人？”伯淳云：“安
石博学多闻则有之，守约则未也。”

《读书录》：“刘靖修叙学有博文之功，无约礼之实，或非
其所作，或其少作也。”

《性理》，《东莱》博学多识，则有之矣，“守约”恐未也